text: Сигурни балотажи в София, Пловдив и Варна (ВИДЕО)
  Начало България Сигурни балотажи в София, Пловдив и Варна (ВИДЕО) – резултати към 20...
  Близо 24 часа продължава броенето на бюлетините от местните избори в София. Това, разбира се, е очаквано, тъй като още преди вота в неделя Централната избирателна комисия се презастрахова като каза, че броенето ще става бавно заради сложността на избора.
  В София се гласуваше с три бюлетини – за кмет, за общински съвет и за районни кметове.
  От ОИК обясниха, че над 90% от протоколите са сбъркани, което допълнително затруднява броенето. За много сгрешени протоколи в София съобщи още в изборната нощ председателката на ОИК Полина Витанова. По думите ѝ по-малко от 10% от подадените протоколи към 1.00 часа през нощта са били изрядни.
  КАКВО ПОКАЗВАТ РЕЗУЛТАТИТЕ КЪМ 16 ЧАСА:
  Към 20 часа са обработени 82% от протоколите на Секционните избирателни комисии в столицата. Единственото сигурно е, че балотажът ще е между кандидатът на ГЕРБ Йорданка Фандъкова и подкрепената от БСП Мая Манолова.
  Фандъкова получава 36,5% от подкрепата на софиянци, а Манолова- 27,68 на сто. На трето място е издигнатият от "Демократична България" арх. Борислав Игнатов, който има 12,16%. Кандидатът на "Спаси София" Борис Бонев получава близо 11% от гласовете на софиянци.
  Ангел Джамбазки от ВМРО има подкрепата на 3,85% от хората, а Волен Сидеров от "Атака" – на 1,45 на сто. Бившият кмет на столичния район "Младост" Десислава Иванчева печели 0,89% подкрепа.
  Резултатите за общинския съвет на София са следните: ГЕРБ-СДС – 32,55%, БСП – 17,94%, "Демократична България" – 14,54%. Независимите кандидати от "Спаси София" Борис Бонев и Гергин Борисов печелят съответно – 10,86% и 1,34%.
  В Пловдив не се състоя драматичен обрат, както показаха резултатите от екзит пуловете. Бюлетините там са обработени на 100% и резултатът е следният: кандидатът на ГЕРБ Здравко Димитров има 36,14% от подкрепата на пловдивчани. Той ще се яви на балотаж срещу кандидата на ВМРО-НФСБ Славчо Атанасов, който спечели 16,15%о от гласовете на хората.
  Дани Каназирева от "Съюз за Пловдив" изостава малко – 11,32%.
  БСП остава четвърта политическа сила в Пловдив. Кандидатът на социалистите Николай Радев има 10,3% от гласовете.
  Кандидатът на "Демократична България" Атанас Костов получава 5,02% от подкрепата.
  Резултатите за общинския съвет на Пловдив изглеждат така: ГЕРБ – 30,59%, БСП – 12,64%, "Демократична България" – 6,84%, "Земеделски съюз Ал. Стамболийски" – 8,74, "Съюз за Пловдив" – 9,38%.
  Битката за Варна също ще се води до последно. Кметът и кандидат за още един мандат от ГЕРБ Иван Портних първо водеше убедително. Това накара много социолози да заявят с категоричност, че във Варна няма да има балотаж. Драмата обаче остава, тъй като при 93,5% от обработените протоколи, Портних падна под 50% – 49,3%. Ако резултатът се запази така, кандидатът на ГЕРБ ще се яви на балотаж срещу Костадин Костадинов от "Възраждане" – 14,3%. За малко до балотажа да стигне кандидатката на БСП Анелия Клисарова, която получава 14,02% от гласовете.
  Стела Николова от "Демократична България" печели 8,64% от гласовете на варненци.
  В общинския съвет със сигурност ще влязат представители на ГЕРБ, които спечелиха 32,2% от гласовете. "Възраждане" имат 7,72%, а "Земеделски съюз Ал. Стамболийски" – 7,19%. БСП за България печели 14,23 на сто от подкрепата на хората.
  ДРУГИТЕ ГРАДОВЕ
  В Стара Загора – безапелационна победа на Живко Тодоров с 68.63%, пред 14.47% за Иван Върляков, при обработени 100% от секционните протоколи.
  В Кърджали Хасан Азис получава 53.02% от гласовете, а Никола Чанев е с 29.67% при обработени 100% от протоколите.
  Таня Христова води в битката за кметското място в Габрово. Тя получава 58,63%. Втори в надпреварата е Ивелин Николов с 17,39% при обработени 100% СИК протоколи в OИК.
  Петър Паунов води резултата в Кюстендил с 54.96% пред претендента му – Здравко Милев, който получава 25.80% при обработени 100% протоколи.
  В Благоевград при обработени 100% СИК протоколи в OИК Атанас Камбитов печели 25.65%. След него в надпреварата е Андон Тодоров, който получава 20.50%.